༄༅། །ཤྲཱི་ས་སྐྱ་པ་ཨ་ནནྡས་བླ་མ་གོང་མའི་བཞེད་དགོངས་རྫོགས་ཕྱིར་ལྷ་ཁང་རྩེའི་ཐེག་ཆེན་ཕོ་བྲང་གི་ཤར་ངོས་ལ་ལྡེབས་བྲིས་སྔར་མེད་གསར་དུ་བསྐྲུན་པའི་ཐོ་དོན་གཉིས་ལྷུན་གྲུབ་བཞུགས།། ཨོཾ་སྭསྟི་སིདྡྷཾ། སྔགས་འཆང་ཆོས་ཀྱི་རྒྱལ་པོའི་ཐུགས་དམ་སྒྲུབ་མཆོད་མང་པོ་དང་དབང་ཁང་གནང་སའི་ཐེག་ཆེན་ཕོ་བྲང་ལམ་འབྲས་ལྷ་ཁང་གི་མདོ་ཀ་བཞི་མའི་ཤར་ངོས་ཀྱི་གྱང་ལོགས་ལ་བར་སྐབས་སུ་བཅོས་བསྒྱུར་དབང་གིས་ལོགས་བྲིས་མི་འདུག་པ་ལ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས། སྔགས་འཆང་ཡབ་སྲས་བརྒྱུད་པ་དང་བཅས་པའི་བླ་མ་གོང་མའི་དགོངས་པ་རྫོགས་ཐབས་སུ། རྡོ་རྗེ་རྣལ་འབྱོར་མའི་ཆོས་སྐོར་གྱི་བླ་མ་བརྒྱུད་པ། མཁའ་སྤྱོད་མའི་སྐུ་བརྒྱ་རྩ་དང་། བདེ་བ་ཅན་གྱི་ཞིང་བཀོད། འཕགས་པ་སྤྱན་རས་གཟིགས། ཚེ་ལྷ་འགའ་དང་བཅས་པའི་ལོགས་བྲིས་འདི་རྣམས་གསར་དུ་བགྱིས་པའི་ལེགས་བྱས་འདིས་མཚོན་དུས་གསུམ་དགེ་བའི་མཐུ་ལ་བརྟེན་ནས། བདག་ཅག་དཔོན་སློབ་ཚེ་མཐར་ཕྱིན་ཅིང་དབང་པོ་གསལ་བ་སོགས་བསམ་དོན་ཐམས་ཅད་ཡིད་བཞིན་དུ་འགྲུབ་སྟེ་བསྟན་པ་རྒྱས་པ་དང་། ཕྱི་མ་དཔོན་སློབ་ལྷན་ཅིག་བདེ་བ་ཅན་དུ་སྐྱེས་ནས། རང་དོན་མ་ལུས་པ་མཐར་ཕྱིན་ཅིང་། གཞན་དོན་གང་འདུལ་གྱི་སྤྲུལ་པས་སྤྱི་དང་བྱེ་བྲག་གི་བསྟན་པ་ཤིན་ཏུ་གསལ་བར་བྱ་ནུས་པའི་མཐུ་དང་ལྡན་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག སརྦ་མངྒ་ལཾ། ཤུ་བྷ་མསྟུ་སརྦ་ཛ་ག་ཏཾ། དགེ་བར་གྱུར་ཅིག་སྐྱེ་དགུ་རྣམས་ལའོ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།